

# Pályázati felhívás

## Az Erasmus+ programban részt vevő fogyatékossággal élő vagy tartósan beteg hallgatók, illetve munkatársak kiegészítő pénzügyi támogatására

## 2022/2023-as tanév

A Wesley János Lelkészképző Főiskola és a Tempus Közalapítvány kiegészítő támogatásra irányuló pályázatot hirdet azon felsőoktatásban tanuló/dolgozó fogyatékossággal élő vagy tartósan beteg hallgatók, illetve munkatársak számára, akik a 2022/2023-as tanévben Erasmus+ mobilitási ösztöndíjat nyertek el. A támogatás célja egyenlő esélyt nyújtani a felsőoktatás területén is a speciális ellátást igénylő kiutazók számára az Erasmus+ programban.

## Kik pályázhatnak?

Az Erasmus+ program 2022/2023-as tanévére **Erasmus+ ösztöndíjat elnyert hallgatók és intézményi munkatársak** jogosultak pályázatot benyújtani, amennyiben tartós betegséggel vagy fogyatékossággal élnek és **az állapotuk** **igazolhatóan többletköltséget okoz a külföldi tartózkodás során** az átlagos külföldi megélhetési költségekhez képest (például látássérült, mozgássérült, hallássérült, cukorbeteg, laktóz- vagy gluténérzékeny, illetve egyéb betegséggel rendelkező Erasmus+ résztvevők esetében).

## Mire igényelhető kiegészítő támogatás?

* A mobilitással összefüggő **többletköltségek** támogatására lehet kiegészítő támogatást igényelni, melyekkel elháríthatók a programban való részvétel akadályai: ezek olyan jól meghatározható, konkrét kiadások, amelyek a helyváltoztatással, utazással, a külföldi tartózkodással vannak közvetlen összefüggésben.
* Kizárólag olyan tételek támogathatók, melyek **a mobilitáshoz kapcsolódóan** merülnek fel a tartós betegséggel vagy fogyatékossággal összefüggésben.
* A támogatható költségeket az Erasmus+ programban részt vevő semmilyen más forrásból nem tudja finanszírozni és **a kiegészítő támogatás nélkül nem tudna részt venni** a mobilitásban.

## Milyen költségekre nem igényelhető támogatás?

A kiegészítő támogatásnak nem célja a kiutazó életvitelével (pl. étkezés, mindennapi szükségletek, gyógyszer) kapcsolatos szokásos költségek támogatása: vagyis olyan költségek, amelyek mobilitás nélkül, Magyarországon is felmerülnének csak abban az esetben támogathatók, ha ezek jelentős többletköltséget jelentenek a Magyarországon felmerülő költségeknél.

*~~.~~*

## A pályázás módja

Pályázni a **hiánytalanul kitöltött megfelelő pályázati űrlap** benyújtásával lehet

### Kötelező melléklet:

**Kórtörténeti összefoglaló vagy háziorvosi/szakorvosi igazolás,** ami alátámasztja és hitelesíti a kórtörténeti összefoglalót, igazolja a betegség, fogyatékosság meglétét.

* *gyógyszerköltségre, hazautazásra, külföldi laboratóriumi és/vagy szakorvosi vizsgálatra, külföldi gyógytornára* vonatkozó igénylés esetén a kezelőorvos (háziorvos vagy az illetékes szakorvos) által három hónapnál nem régebben kiállított kórtörténeti összefoglalót a betegségről (amely tartalmazza a kórelőzményt, az eddigi diagnosztikus vizsgálatokat, kezeléseket, eredményeket, az alkalmazott gyógyszereket, és azok adagját, amennyiben hazautazásra, külföldi laboratóriumi és/vagy szakorvosi vizsgálatra, gyógytornára igényel támogatást a pályázó, akkor az annak szükségességét alátámasztó információt);
* *krónikus betegség* esetén a betegség fennállását bizonyító laboratóriumi, képalkotó diagnosztikai vagy más leletet és szakorvos által megállapított diagnózist. Amennyiben a szakorvosi lelet tartalmazza a betegség diagnózisát alátámasztó laboratóriumi vagy más leletet, ez utóbbi külön csatolása nem szükséges. Önmagában egy laboratóriumi vagy képalkotó diagnosztikai lelet szakorvosi diagnózis nélkül nem elegendő;
* *speciális diéta fenntartására* kért támogatás esetén a csatolt szakorvosi leletnek tartalmaznia kell a diétára vonatkozó információt, vagy a diéta szükségességének egyértelműnek kell lennie a diagnózisból. A diéta fenntartásához szükséges többletköltségeket a célországi árakra vonatkozó információval szükséges alátámasztani.

A pályázati anyagot **számítógéppel kitöltve, a megadott űrlapon** kell benyújtani **elektronikusan**, **a küldő intézmény koordinátorának (erasmusmobility@wjlf.hu)**:

**Benyújtandó dokumentumok:**

* **Hiánytalanul kitöltött** pályázati űrlap elektronikus verziója (xlsx fájl)
* A kötelező melléklet(ek) szkennelt verziója
* Az egyéni pályázati űrlap aláírt, szkennelt verziója

Érvényes pályázat kizárólag a megadott pályázati űrlapon nyújtható be a kötelező melléklettel együtt.

## A pályázati határidő

**2022. augusztus 12.**

**2022. október 28.**

**2023. január 20.**

***A 2022/2023-as tanévben őszi félévre kiutazók 2022. augusztus 12-i, a tavaszi félévre kiutazók 2022. október 28-i vagy 2023. január 20-i határidővel nyújthatnak be pályázatot.***

## Pályázatok bírálata, döntéshozatal

A pályázatok formai bírálatát a küldő felsőoktatási intézmény, a tartalmi bírálatot pedig a Tempus Közalapítvány által felkért független orvosszakértők végzik. A kórtörténeti összefoglaló alapján az igényelt támogatás jogosultságáról az orvosszakértők tesznek javaslatot.

Hiánypótlásra nincs lehetőség. A pályázatokról és a támogatás összegéről a Tempus Közalapítvány Kuratóriuma hoz döntést, a TKA Kuratóriumának döntése ellen nincs fellebbezési lehetőség.

## A támogatás összege és elszámolása

A kórtörténeti összefoglaló alapján a kiegészítő támogatás jogosultságáról a mobilitás szempontjából vizsgálva az orvosszakértők tesznek javaslatot. Felhívjuk a pályázók figyelmét, hogy a kiegészítő támogatás nem minden esetben fedezi a mobilitás során felmerülő összes többletköltséget.

1. **Hallgatói mobilitások**
   1. Amennyiben a kiegészítő támogatásra benyújtott igényt alátámasztják a benyújtott dokumentumok, a kiegészítő támogatás összege hallgatók számára egységesen **havi 250 euró**. Rövid távú hallgatói mobilitás esetén **egyszeri 100 euró** (1-14 nap hosszúságú mobilitás esetén) illetve **150 euró** (15-30 nap hosszúságú mobilitás esetén). Hallgatói mobilitás esetén a *250 eurót meg nem haladó támogatást* nem szükséges tételesen igényelni, illetve tételes elszámolás sem szükséges a támogatás felhasználásáról a mobilitás lezárultakor.
   2. Abban az esetben, ha a mobilitás megvalósításához **havi 250 eurót meghaladó kiegészítő támogatás**ra van szüksége a hallgatónak, **vagy másik esélyegyenlőségi szempont szerint is pályázott**, a kiegészítő támogatás csak tételes igényléssel pályázható. Ebben az esetben a pályázati űrlapon a pályázónak **tételesen** fel kell sorolnia, hogy milyen tételekre mekkora összegű támogatást igényel. A pályázati űrlapon a teljes időtartamra igényelt összegeket kell feltüntetni. Kizárólag olyan tételekre igényelhető támogatást, amelyek szorosan összefüggnek a külföldi tartózkodással. Amennyiben a benyújtott dokumentumok alapján az orvosszakértők által javasolt kiegészítő támogatás összege meghaladja a havi 250 eurót, **kizárólag a 250 eurót meghaladó összegről kell tételesen, számlákkal igazolva elszámolnia a kiutazónak**.

|  |  |  |
| --- | --- | --- |
| **Hallgatói mobilitások** | **Támogatás összege** | **Elszámolás** |
| **Részképzés/szakmai gyakorlat** | egységesen 250 €/hó | nincs |
| **Rövid távú hallgatói mobilitás esetén** | egyszeri 100 € (1-14 nap hosszúságú mobilitás esetén),  illetve 150 € (15-30 nap hosszúságú mobilitás esetén) € | nincs |
| **havi 250 eurónál magasabb igény esetén** | szakértők által javasolt összeg | tételes elszámolás  a 250 €/hó feletti részről |

1. **Felsőoktatási munkatársak** mobilitásának esetén minden esetben az igényelt tételek tételes felsorolására van szükség a pályázat benyújtásakor, és a kiutazónak számlákkal szükséges igazolnia a teljes megítélt támogatás felhasználását a mobilitás lezárultakor.

|  |  |  |
| --- | --- | --- |
| **Felsőoktatási munkatársak mobilitása** | **Támogatás összege** | **Elszámolás** |
|
| **Oktatási vagy képzési célú mobilitás** | szakértők által javasolt összeg | tételes elszámolás |

## A támogatás felhasználása, elszámolás

A munkatársi mobilitások esetén, valamint azon hallgatói mobilitások esetén, ahol a megítélt kiegészítő támogatás meghaladja a havi 250 eurót, a kiegészítő támogatás kizárólag a pályázatban igényelt és Tempus Közalapítvány Kuratóriuma által elfogadott költségtételekre használható fel. A felhasználást tételenként, számlákkal kell igazolni a kiutazónak a mobilitás lezárultakor.

A kiegészítő támogatási összeget a küldő felsőoktatási intézmény fizeti ki a támogatott résztvevőknek.

További felvilágosítást az intézményi Erasmus+ koordinátortól vagy a Tempus Közalapítványtól ([ka131@tpf.hu](mailto:ka131@tpf.hu)) kaphat.

**Mellékletek:**

* pályázati űrlap